Bejaarde in aftreeoord verkrag, vermoor | Maroela Media
Skemervreugde Sentrum Vir Bejaardes in Paul Roux (Foto: Skemervreugde Sentrum Vir Bejaardes, Facebook)
'n 78-jarige vrou is vroeër die week in 'n aftreeoord in Paul Roux in die Vrystaat erg deur 'n aanvaller gemartel en verkrag.
Werknemers van die Engo Skemervreugde Dienssentrum vir Bejaardes op dié dorp het Dinsdagoggend Gertjie Booyens (78) se bewustelose liggaam in haar woonstel aangetref. Sy was glo erg vermink en is na die Dihlabeng-hospitaal in Bethlehem gejaag. Sy het 'n dag later in die hospitaal aan haar beserings beswyk.
Kapt. Phumelelo Dhlamini, woordvoerder van die polisie, sê die aanvaller het na bewering laat Maandagnag oor die aftreeoord se heining gespring en Booyens se woonsteldeur oopgedwing.
"Die verdagte het Booyens in haar bed aangeval terwyl sy geslaap het, en haar verkrag," bevestig Dhlamini.
"Die verdagte is Dinsdag omstreeks 07:00 gewaar toe hy oor die heining geklim en weggehardloop het. Hy is kort daarna in hegtenis geneem." Sover dit bevestig kon word, is niks uit haar woonstel gesteel nie.
Die verdagte sal na verwagting Vrydag in die landdroshof in Paul Roux verskyn op aanklagte van moord en verkragting.
Jan van Niekerk, die VF Plus-leier in die Vrystaat, sê die VF Plus verwelkom die verdagte se inhegtenisneming, maar die feit dat 'n bejaarde persoon só wreedaardig in 'n aftreeoord tussen ander bejaardes vermoor is, is 'n bewys dat misdadigers nie afgeskrik word deur die polisie of die regstelsel nie.
"Hierdie voorval bevestig die VF Plus se standpunt dat die huidige strafmaatreëls nie as afskrikmiddel vir misdadigers dien nie. Die VF Plus pleit vir beter polisiëring en swaarder strawwe," sê Van Niekerk.
De Wet Claassens, hoof- uitvoerende direkteur van Engo Vrystaat, het die voorval bevestig en gesê bykomende sekerheidsmaatreëls is vir die aftreeoord gereël.
"Die gesondheid, welstand en veiligheid van ons bejaardes is altyd ons eerste prioriteit," sê Claassens.
Nóg 130 verdagtes in hof oor onluste
Waar was jy Hoed!
Oormôre kry ek die arme man jammer en gee hom geld vir kos.
Toe hy so oor die heining geklim het, moes hy sommer al sy tande uitgeval het of daar vasgehak het. Dit is hartseer wat met die tannie gebeur het.